U-I-47/92
Natisni
Opravilna št.:
U-I-47/92
Datum odločitve:
17. 12. 1992
Objavljeno:
OdlUS I, 104
ECLI:
ECLI:SI:USRS:1992:U.I.47.92
Akt:
Navodilo št. 1/92 guvernerja Banke Slovenije o izvedbi potrebnih knjiženj, ki izhajajo iz ugotovitvenega sklepa o prevzemu določenih terjatev in obveznosti od Narodne banke Jugoslavije in iz ugotovitvenega sklepa o stanju poslovanja z dinarsko gotovino na dan 7/10-1991 in po zamenjavi dinarskih bankovcev in kovancev za vrednostne bone, sprejetega 3/2-1992, posamezne določbe
Izrek:
Pobuda za oceno ustavnosti in zakonitosti izpodbijanih določb navodila se ne sprejme.
Evidenčni stavek:
Po stališču ustavnega sodišča je pravni interes izkazan, če izpodbijani pravni akt zadeva pobudnikovo pravico, obveznost ali pravno korist, česar pa v tem primeru pobudnik ni izkazal.
Izpodbijano navodilo je po svoji vsebini take narave, ki ga po 23. členu zakona o Banki Slovenije lahko izda guverner Banke Slovenije za enotno uporabo predpisov, sklepov in ukrepov Sveta Banke Slovenije.
Geslo:
Izkazan pravni interes kot procesni pogoj za začetek postopka na podlagi pobude pred ustavnim sodiščem.

Navodilo guvernerja Banke Slovenije kot akt, ki nima značaja splošnega akta, izdanega za izvrševanje javnih pooblastil.

Nepristojnost ustavnega sodišča za oceno njegove ustavnosti in zakonitosti.
Pravna podlaga:
Ustava 1991, 2. odst. 162. člena in 160. člen.

Zakon o Banki Slovenije (ZBS), 2. odst. 20. čl. in 23. čl.

Zakon o računovodstvu (ZR), 14. čl.

Pravilnik o vsebini posameznih kontov v kontnem planu za banke, 13. in 94. čl.

Navodilo glede vsebine in načina vodenja enotnega plana računov družbenega računovodstva v SDK, 19. točka.

Ustavni zakon za izvedbo Ustave (UZIU), 7. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Jože Gruškovnjak, Ljubljana
Datum vloge:
24. 4. 1992
Vrsta odločitve:
sklep
Vrsta rešitve:
nesprejem pobude
Dokument:
US16222
Dokument v PDF obliki:
U-I-47-92.pdf
116 KB
Prenesite datoteko
U-I-47/92-14
17/12-1992
S K L E P
Ustavno sodišče je na seji dne 17/12-1992 obravnavalo pobudo Jožeta Gruškovnjaka iz Ljubljane in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti določb navodila št. 1/92 guvernerja Banke Slovenije o izvedbi potrebnih knjiženj, ki izhajajo iz ugotovitvenega sklepa o prevzemu določenih terjatev in obveznosti od Narodne banke Jugoslavije in iz ugotovitvenega sklepa o stanju poslovanja z dinarsko gotovino na dan 7/10-1991 in po zamenjavi dinarskih bankovcev in kovancev za vrednostne bone, sprejetega 3/2-1992.
O b r a z l o ž i t e v
Pobudnik izpodbija v izreku sklepa navedeno navodilo guvernerja Banke Slovenije z navedbo, da to navodilo, sprejeto na podlagi 63. in 65. člena zakona o Banki Slovenije (Uradni list RS, št. 1/91-I), s katerim se računovodski službi Banke Slovenije dajejo napotki (navodila), na katere račune naj se knjižijo terjatve in obveznosti, zatečene na dan vzpostavitve lastne valute, ni skladno s citiranima zakonskima določbama. Po mnenju pobudnika je na podlagi teh določb ter v zvezi z drugim odstavkom 20. člena zakona o Banki Slovenije za sprejem izpodbijanega navodila pristojen Svet Banke Slovenije in ne guverner. Zato meni, da navodilo nima pravne podlage in da je guverner, ki po določbi 23. člena zakona lahko izdaja navodila za enotno uporabo predpisov, sklepov in ukrepov Sveta Banke Slovenije, s sprejetjem tega navodila prekoračil svoja pooblastila. Poleg tega pobudnik meni, da je izpodbijano navodilo v nasprotju s 14. členom zakona o računovodstvu (Uradni list SFRJ, št. 12/89, 35/89, 3/90, 42/90 in 61/90) v zvezi z odlokom o soglasju (Uradni list RS, št. 42/90), ki določa, da se vsaka poslovna sprememba v rezultatih poslovanja knjiži samo na podlagi pravilne in verodostojne knjigovodske listine, kar pa omenjeno navodilo ni. Pobudnik tudi meni, da izpodbijano navodilo ni skladno s 13. in 94. členom pravilnika o vsebini posameznih kontov v kontnem planu za banke (Uradni list SFRJ, št. 26/77, 43/78, 11/85, 4/86, 4/87, 17/87, 7/90 in 22/90) in ne z 19. točko navodila glede vsebine in načina vodenja enotnega plana računov družbenega računovodstva v Službi družbenega knjigovodstva (Uradni list SFRJ, št. 46/90). Zaradi uporabe izpodbijanega navodila guvernerja Banke Slovenije je po zatrjevanju pobudnika prišlo do izkazovanja neresničnega stanja terjatev in obveznosti v začetni bilanci Banke Slovenije z dne 8/10-1991 in zaključni bilanci z dne 31/12-1991.
Ustavno sodišče pobude ni sprejelo.
Ustava v drugem odstavku 162. člena določa, da vsakdo lahko da pobudo za začetek postopka, če izkaže svoj pravni interes. Po stališču ustavnega sodišča je pravni interes izkazan, če izpodbijani pravni akt zadeva pobudnikovo pravico, obveznost ali pravno korist, kar pa v tem primeru ni izkazano. S tem ni izpolnjen procesni pogoj, ki ga za začetek postopka na podlagi pobude določa ustava.
Ustavno sodišče je poleg tega ugotovilo, da je izpodbijano navodilo, ki se v uvodnem delu sicer sklicuje na pravno podlago 63. in 65. člena zakona o Banki Slovenije, po svoji vsebini navodilo take narave, ki ga po 23. členu tega zakona lahko izda guverner Banke Slovenije za enotno uporabo predpisov, sklepov in ukrepov Sveta Banke Slovenije.
Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek